จุฑานาวีโอ่‘กำไร’บริหารเรือไปได้ดี เดินเรือเจอแข่งดุ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — JUTHA คุยปีนี้กำไรไม่รวมอัตราแลกเปลี่ยนสูงกว่าปีก่อนที่ทำได้กว่า 10 ล้านบาท ส่วนใหญ่มาจากรับจ้างบริหารเรือ เดินเรือเหนื่อยเจอยุโรปแข่งดุ
นายชเนศร์ เพ็ญชาติ กรรมการผู้จัดการ บริษัท จุฑานาวี (JUTHA) เปิดเผยว่า ปีนี้คาดว่าบริษัทจะมีกำไรสุทธิ ไม่รวมอัตราแลกเปลี่ยน สูงกว่าปีก่อนที่ทำได้มากกว่า 10 ล้านบาท โดยส่วนใหญ่มาจากธุรกิจรับจ้างบริหารจัดการเดินเรือ ในภาวะธุรกิจเดินเรือทรงตัวเพราะมีการแข่งขันสูงหลังจากกองเรือยุโรปหันมาเดินเรือในเอเชียตามการฟื้นตัวของเศรษฐกิจ 
ทั้งนี้ ในช่วง 6 เดือนแรกปีนี้บริษัทมีกำไรสุทธิ 35.73 ล้านบาท แต่มาจากกำไรอัตราแลกเปลี่ยนถึง 31.51 ล้านบาท คงเหลือกำไรจากการดำเนินงานเพียง 4 ล้านบาท นับว่าแย่ลงจากช่วงเดียวกันปีก่อนมีกำไรจากการดำเนินงาน 22 ล้านบาท
“ไตรมาส 2 ดีกว่าไตรมาส 1 ที่ขาดทุนอยู่เพราะเริ่มรับรู้กำไรจากการบริหารจัดการเรือช่วงปลายเดือน มิ.ย. และมีเรือให้บริหารเพิ่มเป็น 10 ลำ จากสิ้นปีก่อนมีเพียง 3 ลำ จึงคาดว่ากำไรในไตรมาส 3 และครึ่งปีหลังน่าจะสูงกว่าไตรมาส 2 เพราะรับรู้รายได้จากธุรกิจบริหารเต็มไตรมาส และธุรกิจเดินเรือก็ดีขึ้น เห็นได้จากอัตราค่าเช่าเรือเพิ่มขึ้นติดต่อกันมา 4 ไตรมาส” นายชเนศร์ กล่าว